Björgólfur Thor Björgólfsson fjárfestir kallar eftir umhverfisvænum fjárfestingatækifærum í pistli á vefsvæðinu Medium . Hann segir síðasta ár sem heimurinn vaknaði til vitundar um umhverfisverndar fyrir alvöru . Undanfarna áratugi hafi mikil vinna farið í að sannfæra fjárfesta , frumkvöðla og neytendur um mikilvægi þess að nýta náttúruauðlindir betur og vinna gegn sóun , sem sé farin að bera ávöxt . Eins og aðrir Íslendingar þekki hann vel hve vanmáttugur maðurinn getur verið fyrir náttúruöflunum . Björgólfur segist sjálfur hafa tekið þátt í að leita að fjárfestingaverkefnum , sem hafi jákvæð umhverfisáhrif sem ráðgjafi Princeville Capital í sjóði sem ber nafnið Climate Technology Fund . Þá fjárfesti Björgólfur Thor sjálfur með samstarfsfélögum sínum hjá Novator í sjálfbærni tengdum verkefnum . Þar hafi hann átt þátt í að búa til nýja tegund í rekstri , sem hann nefnir „ Cause Corporation “ sem í lauslegri þýðingu mætti þýða sem málstaðarfyrirtæki . Fræg ummæli Milton Frideman um að eini tilgangur fyrirtækja sé að skila hagnði fyrir eigendur sína eigi ekki lengur við . Hans fyrsta sjálfbærniverkefni var með David de Rothschild í lífsstílsvörumerkinu The Lost Explorer . Það félag hafi orðið fyrsta málstaðarfélagið . Málstaðarfélög fjárfesti hagnaði félagsins í þeim málstað sem félagið berst fyrir . Björgólfur segir að von sín sé að sá þungi sem verið hafi í umhverfisvernd og baráttunni gegn loftslagsbreytingum haldi áfram árinu 2020 . Hann vonist til að frumkvöðlar finni nýjar leiðir og þrói nýjar vörur sem auðveldi baráttuna gegn loftslagsbreytingum . Fjárfestar séu tilbúnir að styðja við slíkar hugmyndir , þar með talið hann sjálfur .